Document ID: 32001R0077

Κανονισμός (ΕΚ) αριθ. 77/2001 της Επιτροπής
της 5ης Ιανουαρίου 2001
για την τροποποίηση του παραρτήματος του κανονισμού (ΕΚ) αριθ. 1547/1999 και του παραρτήματος του κανονισμού (ΕΚ) αριθ. 1420/1999 του Συμβουλίου όσον αφορά τις μεταφορές ορισμένων τύπων αποβλήτων προς την Αλβανία, τη Βουλγαρία, τη Βραζιλία, τη Ζιμπάμπουε, το Μαρόκο, το Μπουρούντι, τη Νιγηρία, το Περού, τη Ρουμανία, την Τζαμάικα και την Τυνησία,
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Εχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 259/93 του Συμβουλίου, της 1ης Φεβρουαρίου 1993, σχετικά με την παρακολούθηση και τον έλεγχο των μεταφορών αποβλήτων στο εσωτερικό της Κοινότητας καθώς και κατά την είσοδο και έξοδό τους(1), όπως τροποποιήθηκε τελευταία από την απόφαση 1999/816/ΕΚ της Επιτροπής(2), και ιδίως το άρθρο 17 παράγραφος 3,
τον κανονισμό (ΕΚ) αριθ. 1420/1999 του Συμβουλίου, της 29ης Απριλίου 1999, περί των κοινών κανόνων και διαδικασιών για τις μεταφορές ορισμένων αποβλήτων προς ορισμένες χώρες εκτός ΟΟΣΑ(3), όπως τροποποιήθηκε από τον κανονισμό (ΕΚ) αριθ. 1208/2000 της Επιτροπής(4), και ιδίως το άρθρο 3 παράγραφος 5,
Εκτιμώντας τα ακόλουθα:
(1) Τον Ιανουάριο 2000, η Επιτροπή απέστειλε "ρηματική διακοίνωση" σε όλες τις χώρες μη μέλη του ΟΟΣΑ [καθώς και στην Ουγγαρία και την Πολωνία, για τις οποίες δεν ισχύει ακόμα η απόφαση ΟΟΣΑ Ε(92) 39 τελικό]. Η εν λόγω "ρηματική διακοίνωση" είχε τριπλό στόχο: α) να ενημερώσει τις χώρες αυτές σχετικά με τους νέους κοινοτικούς κανονισμούς· β) να ζητήσει επιβεβαίωση των αντίστοιχων θέσεων, όπως εκτίθεται στο παράρτημα του κανονισμού (ΕΚ) αριθ. 1420/1999 και στο παράρτημα του κανονισμού (ΕΚ) αριθ. 1547/1999 της Επιτροπής, της 12ης Ιουλίου 1999, για τον καθορισμό των διαδικασιών ελέγχου στο πλαίσιο του κανονισμού (ΕΟΚ) αριθ. 259/93 του Συμβουλίου που εφαρμόζονται στις αποστολές ορισμένων αποβλήτων προς ορισμένες χώρες για τις οποίες δεν ισχύει η απόφαση Ε(92) 39 τελικό του ΟΟΣΑ(5), όπως τροποποιήθηκε τελευταία από τον κανονισμό (ΕΚ) αριθ. 1552/2000(6) και γ) να λάβει απάντηση από τις χώρες οι οποίες δεν απάντησαν το 1994.
(2) Μεταξύ των χωρών που απάντησαν, η Βουλγαρία, η Βραζιλία, η Ζιμπάμπουε, το Μαρόκο, το Μπουρούντι, η Νιγηρία, το Περού, η Ρουμανία, η Τζαμάικα και η Τυνησία ενημέρωσαν την Επιτροπή ότι οι εισαγωγές ορισμένων αποβλήτων, που παρατίθενται στο παράρτημα ΙΙ του κανονισμού (ΕΟΚ) αριθ. 259/93, επιτρέπονται είτε χωρίς καμία διαδικασία ελέγχου είτε βάσει ελέγχου σύμφωνα με τη διαδικασία που εφαρμόζεται στα παραρτήματα ΙΙΙ ή IV του προαναφερθέντος κανονισμού ή με τη διαδικασία του άρθρου 15 του ίδιου κανονισμού. Όσον αφορά τα λοιπά απόβλητα, οι εν λόγω χώρες ανέφεραν ότι δεν επιθυμούν να λαμβάνουν αποστολές.
(3) Η Αλβανία απάντησε στη "ρηματική διακοίνωση" γνωστοποιώντας ότι η θέση της παραμένει η ίδια. Παρά το γεγονός αυτό, οι διατάξεις σχετικά με την Αλβανία χρειάζεται να τροποποιηθούν προκειμένου να ληφθεί υπόψη το νέο σύστημα σήμανσης ορισμένων τύπων αποβλήτων, το οποίο θεσπίζεται με το παράρτημα ΙΙ του κανονισμού (ΕΟΚ) αριθ. 259/93.
(4) Σύμφωνα με το άρθρο 17 παράγραφος 3 του κανονισμού (ΕΟΚ) αριθ. 259/93, η επιτροπή που συγκροτείται βάσει του άρθρου 18 της οδηγίας 75/442/ΕΟΚ του Συμβουλίου, της 15ης Ιουλίου 1975, περί των αποβλήτων(7), όπως τροποποιήθηκε τελευταία από την απόφαση 96/350/ΕΚ της Επιτροπής(8), έλαβε γνώση των επίσημων αιτημάτων των χωρών αυτών στις 23 Ιουνίου 2000 (στις 12 Ιουλίου 2000 για το Μπουρούντι).
(5) Προκειμένου να ληφθεί υπόψη η νέα κατάσταση στις χώρες αυτές, θα πρέπει να τροποποιηθούν συγχρόνως ο κανονισμός (ΕΚ) αριθ. 1420/1999 και ο κανονισμός (ΕΚ) αριθ. 1547/1999 που εφαρμόζονται στις αποστολές ορισμένων αποβλήτων προς ορισμένες χώρες για τις οποίες δεν ισχύει η απόφαση Ε(92) 39 τελικό του ΟΟΣΑ.
(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που συγκροτήθηκε βάσει του άρθρου 18 της οδηγίας 75/442/ΕΟΚ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1547/1999 τροποποιείται ως εξής:
1. το παράρτημα Α τροποποιείται σύμφωνα με το παράρτημα Α του παρόντος κανονισμού·
2. το παράρτημα Β τροποποιείται σύμφωνα με το παράρτημα Β του παρόντος κανονισμού·
3. το παράρτημα Γ τροποποιείται σύμφωνα με το παράρτημα Γ του παρόντος κανονισμού·
4. το παράρτημα Δ τροποποιείται σύμφωνα με το παράρτημα Δ του παρόντος κανονισμού.
Άρθρο 2
Ο κανονισμός (ΕΚ) αριθ. 1420/1999 τροποποιείται ως εξής:
1. το παράρτημα Α τροποποιείται σύμφωνα με το παράρτημα Ε του παρόντος κανονισμού·
2. το παράρτημα Β τροποποιείται σύμφωνα με το παράρτημα ΣΤ του παρόντος κανονισμού.
Άρθρο 3
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 5 Ιανουαρίου 2001.

Labels: 3
5
20